Swak diens by hospitaal ontstellend | Netwerk24
Swak diens by hospitaal ontstellend
30 Januarie 2018 06:00
Marie Loubser, Kroonstad:
Ek skryf hierdie brief na aanleiding van die slegte diens wat ons onlangs by die Boitumelo-hospitaal in Kroonstad ontvang het.
Ná meer as een besoek aan die kliniek en private dokters (wat ons elke keer baie geld kos) het ons besluit om ons kinders weer na die Boitumelo-hospitaal te neem met die hoop dat die personeel daar ons sal kan help.
Ons twee kinders (onderskeidelik vier en ses jaar oud) het albei chroniese mangelontsteking, en hul mangels moet so gou moontlik uitgehaal word.
Met ons aankoms by die hospitaal is ons lêers getrek en is ons na die pediatriese afdeling verwys waar die dokter daar ons na die buite-pasiëntafdeling, die SOPD, verwys het.
Hier moes ons 'n bespreking doen en 'n datum vasstel waarop die mangels verwyder kan word.
Met ons aankoms by die SOPD is ons na die chirurgiese-saal verwys, want die SOPD het daardie dag nie funksioneer nie.
Die susters was so besig om te klets dat ons nogal lank vir diens gewag het.
Uiteindelik het hulle ons gehelp en gesê dat hospitaalplek in Bloemfontein vir die volgende vyf maande vol bespreek is.
Ek voel hulle het geen poging aangewend of moeite gedoen om te kyk of hulle wel kan help nie.
Die vrou van Bloemfontein met wie ons gesels het, was so ongeskik en het nie eens kans gegee dat daar verduidelik word waarom dit 'n noodsituasie is dat die kinders se mangels uitgehaal moet word nie.
Ek voel dit is nie reg dat mense se lewe op die spel geplaas word nie, aangesien die aangetaste mangels reeds die kinders op talle maniere benadeel, soos hul hande, vel en tande.
Daar is nie 'n spesialis beskikbaar om mangels uit te haal nie.
Hulle kan ook nie een van Bloemfontein laat kom of aanstel nie. Na wat verneem word, is die dokter wat dit wel gedoen het, nie betaal nie.
So ek vra met trane in my oë: Hoe kan enige mens tevrede wees met sulke omstandighede? En dan: om so lank te wag, is ook nie reg nie.
My kinders het reeds te veel kere antibiotika en ander medisyne gebruik en geen kind kan heeltyd medisyne gebruik nie.